Myönnän: olin väärässä, odotin jotain aivan muuta. Teetimme pienen kyselyn yläkoululaisille ja vastanneista peräti 97% ei ole kokeillut kannabista.

Kyselyyn osallistui 157 oppilasta 7.-9. luokilta Etelä-Karjalasta, Kanta-Hämeestä, Kymenlaaksosta, Pirkanmaalta ja Uudeltamaalta. Tyttöjä ja poikia ei eritelty. Haluamme muistuttaa, että tämä kysely ei ole tieteellinen tutkimus ja otanta on pieni.

Mutta ne tulokset.

Kyselyyn osallistuneista vain 12% tunsi jonkun, joka on käyttänyt kannabista ja peräti 82% vastaajista piti kannabista vaarallisena. Eli yläkoululaisemme ovat paitsi kannabisneitsyitä myös suhtautuvat pössyttelyyn varauksella.

Joko oppilaat valehtelevat yhtenäisenä, kollektiivisena rintamana tai sitten yläkoululaisemme todella ovat suojassa kannabikselta - ainakin toistaiseksi. Terveyden ja hyvinvoinnin laitoksen (THL) mukaan suomalaisten huumeiden käyttö on nelinkertaistunut kuluneen 20 vuoden aikana.

- Kannabis on Suomen käytetyin laiton päihde, arviolta 500 000 - 700 000 ihmistä on kokeillut kannabista, kertoo THL:n kehityspäällikkö Tuukka Tammi.

Alla kysymykset ja vastaukset.



kannabiskysely Kuva: Markku Sipi / Yle

Onko kannabis portti vahvempiin aineisiin?

Pasi Tuomaila Kuva: Yle, Houman Taleghani

Pasi Tuomaila on huumekierteestä selvinnyt entinen narkomaani, joka työskentelee nykyisin Irti huumeista ry:ssä. Hänen mielestään kannabis on kaikkein vaarallisin huume.

Pasi kertoo nähneensä läheltä ja työnsä puolesta, miten kannabis toimii porttina vahvempiin aineisiin. Esimerkiksi Pasin poika on tätä nykyä narkomaani. Kaikki alkoi kannabiksesta.

Julkaisimme Pasin elämäntarinan eilen Viikko koulussa -sivulla.

Porttiteoria on vanha kiistanaihe, jota THL:n Tammi ei puolla. Hänen mukaansa porttiteorialle eli sille, että yksi aine johtaisi vahvempaan, ei ole suoria perusteita.

Huumekauppiaat yleensä myyvät kannabiksen lisäksi muutakin. ― Tuukka Tammi, THL

Merkittävämpää Tammen mukaan on sosiaalinen altistuminen. Väärissä piireissä liikkuminen kasvattaa riskiä ajautua vaarallisille teille. Huumekauppiaat yleensä myyvät kannabiksen lisäksi muutakin.

- Mikäli siitä porukasta syntyy kaveriverkosto ja samalta kauppiaalta on saatavilla koko repertuaari, kasvaa riski kokeilla seuraavaakin ainetta, kuvaa Tammi.

Kysyttäessä, onko kannabis vaarallista, Tammi vastaa:

- Mikään päihde ei ole haitaton. Jos väitetään, että kannabis on vaaratonta, väite ei ole totta. Sen sijaan huumeiden joukossa kannabis on niitä vaarattomimpia.

Suomalaiset aiempaa kannabismyönteisempiä

THL:n tiedotteessa kerrotaan joka viidennen suomalaisen käyttäneen huumeita. Asenteet ovat muuttuneet kannabismyönteisemmiksi. Silti kuitenkin 73% kansalaisista oli kannabiksen käytön sallimista vastaan.

Alla lukuja suomalaisten huumeiden käytöstä.

suomalaisten huumeidenkäyttö lukuina Kuva: Markku Sipi / Yle

11.11.2015 klo 12.28 Artikkelia korjattu asiavirheen vuoksi. Kansalaisista 73% on kannabiksen käytön sallimista vastaan, ei puolesta.